Mercedes-Benz SLR McLaren

Mercedes-Benz SLR McLaren er en superbil produsert i samarbeid mellom tyske Mercedes-Benz og britiske McLaren Automotive mellom 2003 og 2009. Bilen produseres i Portsmouth og i McLaren Technology Centre i Woking, Surrey, England.

Fordi bilen er utstyrt med automatisk girkasse og er front-midtmotorisert blir SLR McLaren som oftest klassifisert som en såkalt Grand tourer, og blant konkurrentene er dermed Aston Martin DBS, Chevrolet Corvette ZR1 og Ferrari 599 GTB Fiorano. Navnet SLR står for «Sport, Leicht, Rennsport» (Tysk for «Sport, Lett, Racing»), og opprinnelig var det planlagt en produksjon på 3 500 eksemplarer over 7 år, en produksjon på 500 eksemplarer per år. Til tross for at etterspørselen har vært mindre enn forventet, er produksjonen stanset i 2009 som planlagt.

 Historie 
Mercedes-Benz SLR McLaren er inspirert av Mercedes-Benz 300 SLR fra 1955, som var en racermodell basert på gatebilen Mercedes-Benz 300SL Gullwing. Den 4. april 2008 annonserte Mercedes-Benz at produksjonen av SLR skulle stanses i 2009 som opprinnelig planlagt. De siste coupéutgavene rullet av samlebåndet sent i 2007, mens roadstermodellen gikk ut av produksjon tidlig i 2009. Deretter ble det produsert 75 eksemplarer av spesialutgaven «SLR McLaren Stirling Moss» før produksjonen ble stanset for godt.

 Varianter 
 722 Edition 

I 2006 ble en ny utgave kalt Mercedes-Benz SLR McLaren 722 Edition introdusert. Tallet 722 henviser til Stirling Moss' og Denis Jenkinsons seier på Mille Miglia-løpet i 1955, bak rattet i en Mercedes-Benz 300 SLR med startnummer 722, som igjen indikerte en starttid klokken 07.22.

722 Edition er utstyrt med 650 hestekrefter og har en toppfart på 337 km/t (3 km/t høyere enn en standard SLR). Den er utstyrt med 19-tommers lettmetallfelger, og understellet er modifisert med stivere støtdempere foran og 10 mm lavere høyde for å forbedre kjøreegenskapene. Større bremser foran (390 mm) og endret aerodynamikk er også montert.

 Roadster 
I september 2007 ble en roadstervariant av SLR McLaren tilgjengelig. Den er utstyrt med den samme V8-motoren med kompressor som coupévarianten, med 626 hestekrefter og en toppfart på 332 km/t. På grunn av det manglende taket har roadsterutgaven ekstra vekt grunnet forsterkninger, noe som har innvirkning på ytelser og kjøreegenskaper. Blant SLR McLaren Roadsters konkurrenter er Pagani Zonda F Roadster.

 Roadster 722 S 
Roadster 722 S er en utgave av 722 Coupé produsert i et begrenset antall på 150 eksemplarer. Den går fra 0-100 km/t på 3,7 sekunder, og har en toppfart på 335 km/t. Modellen ble tilgjengelig i januar 2009.

 722 GT 
722 GT er en trimmet utgave av SLR 722, som er utviklet for en spesiell racingserie. Bilene bygges av Ray Mallock Ltd. med godkjennelse fra Mercedes-Benz. Bilen har et bredere karosseri for å få plass til 19-tommers OZ Racing-felger, og er også utstyrt med annen aerodynamikk for å bedre kjølingen. I tillegg er hekken utstyrt med diffuser og hekkvinge.

Bilen er 398 kg lettere enn opprinnelig, og selv om motoren er relativt original yter den nå 680 hk mot de opprinnelige 650. Interiøret byr kun på det aller nødvendigste, og er dessuten utstyrt med veltebur. 

 Stirling Moss 
SLR Stirling Moss er en utgave produsert i 75 eksemplarer, og har verken tak eller frontrute. Designet er basert på racerbilen Mercedes-Benz 300 SLR, og er den siste serien av McLaren SLR som produseres før partnerskapet mellom Mercedes-Benz og McLaren opphører. Motoren har en effekt på 650 hestekrefter, og bilens toppfart er 350 km/t. Bilen er omkring 200 kg lettere enn den vanlige modellen.

Produksjonen av SLR Stirling Moss startet i juni 2009, etter at SLR Roadster ble tatt ut av produksjon i mai samme år, og innen desember 2009 skal alle de 75 bilene være produsert. Samtlige eksemplarer selges utelukkende til kjøpere som allerede eier en SLR.

 Eksterne lenker 


Kategori:Mercedes-Benz-modeller
Mercedes-Benz SLR McLaren
Kategori:Bilmodeller introdusert i 2003